DA Den Europæiske Unions Tidende CE 84/637

(2004/C 84 E/0718)

SKRIFTLIG FORESPØRGSEL E-0614/04

af Harlem Désir (PSE) til Kommissionen

(1. marts 2004)

Om: Lukning af DHL's franske afdeling i Blanc Mesnil med 280 ansatte

De ansatte i pakketransportfirmaet DHL i Frankrig, som er en filial af den europæiske virksomhedsgruppe Deutsche Post World Net (DPWN), fik i begyndelsen af 2004 nys om ledelsens plan om at lukke DHL's afdeling i Blanc Mesnil med 280 ansatte og nedlægge i alt 1 200 stillinger flere steder i Frankrig.

Først efter en strejke i slutningen af januar 2004 modtog de en såkaldt »fortrolig« tekst fra virksomhedsledelsen, der bekræftede denne plan. Tilsyneladende har denne europæiske virksomhedsgruppe besluttet sig for en plan om nedlæggelse af stillinger og kollektive afskedigelser i strid med fællesskabslovgivningen, navnlig Rådets direktiv 94/45/EF (1) af 22. september 1994 om europæiske samarbejdsudvalg, hvori det fastsættes, at »de repræsentanter, der er udpeget af arbejdstagerne, i god tid skal underrettes og høres om en række beslutninger, som er af afgørende betydning for arbejdstagernes interesser«, og hvor det i de subsidiære forskrifter præciseres, at »det europæiske samarbejdsudvalg ved flytning, lukning af virksomheder eller bedrifter eller kollektive afskedigelser, har krav på at blive orienteret og hørt om foranstaltninger, der i væsentlig grad berører arbejdstagernes interesser«. I Rådets direktiv 98/59/EF (2) af 20. juli 1998 om kollektive afskedigelser fastsættes følgende: »Når arbejdsgiveren påtænker at foretage kollektive afskedigelser, er vedkommende forpligtet til i tilstrækkelig god tid at indlede konsultationer med arbejdstagernes repræsentanter med henblik på at nå frem til en aftale. (…) Konsultationerne skal i det mindste dreje sig om mulighederne for at undgå eller begrænse de kollektive afskedigelser samt for at afbøde følgerne af disse ved hjælp af sociale ledsageforanstaltninger, der navnlig tager sigte på støtte til omplacering eller omskoling af de afskedigede arbejdstagere. (…) Arbejdsgiveren er forpligtet til skriftligt at meddele den kompetente offentlige myndighed enhver plan om kollektiv afskedigelse« og »forpligtet til at fremsende en genpart af (…) nævnte meddelelse til arbejdstagernes repræsentanter«.

I direktiv 2002/14/EF (3) af 11. marts 2002 fastsættes følgende: »Information og høring i rette tid er en forudsætning for, at virksomheder med held kan omstruktureres og tilpasses. (…) Informationen skal gives på et passende tidspunkt, på en passende måde og med et passende indhold, således at navnlig arbejdstagerrepræsentanterne sættes i stand til at foretage en passende analyse og i givet fald forberede høringen.« Disse direktiver indeholder regler om sanktioner mod virksomheder, der ikke overholder deres forpligtelser på det sociale område.

Hvilke foranstaltninger vil Kommissionen træffe over for de berørte medlemsstater Frankrig og Tyskland, hvor virksomhedsgruppen har sit hovedsæde, således at de får DPWN til reelt at overholde fællesskabslovgivningen?

Svar afgivet på Kommissionens vegne af Stavros Dimas

(16. april 2004)

Som det ærede medlem korrekt påpeger, indeholder en række fællesskabsdirektiver, som kan være relevante i forbindelse med lukning af virksomheder, bestemmelser om procedurerne for information og høring af arbejdstagernes repræsentanter, herunder navnlig Rådets direktiv 98/59/EF af 20. juli 1998 om kollektive afskedigelser (4) og Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne (5). Endnu et direktiv blev vedtaget af Parlamentet og Rådet den 11. marts 2002 med henblik på at supplere fællesskabsordningen inden for dette område (Europa-Parlamentets og Rådets direktiv 2002/14/EF af 11. marts 2002 om indførelse af en generel ramme for information og høring af arbejdstagerne i Det Europæiske Fællesskab — Europa-Parlamentets, Rådets og Kommissionens fælles erklæring om arbejdstagerrepræsentation (6)). De to førstnævnte direktiver er blevet gennemført i medlemsstaternes nationale lovgivning (det tredje skal være gennemført senest den 23. marts 2005).

Omsætningen og gennemførelsen af ovennævnte direktiver henhører under hver enkelt medlemsstats ansvarsområde. Det er først og fremmest de nationale, kompetente myndigheder, der skal sikre korrekt anvendelse af direktiverne og fastlægge adgangen til administrativ og retslig prøvelse i den nationale lovgivning. Kommissionen skal som traktatens vogter anvende de midler, som den skønner nødvendige, herunder de midler, som EF-traktatens artikel 226 indeholder bestemmelser om, for at sikre, at ovennævnte bestemmelser overholdes.

De oplysninger, som det ærede medlem har forelagt, vedrører den praktiske gennemførelse af den nationale lovgivning, som omsætter de direktiver, der er nævnt i denne skriftlige forespørgsel; det er først og fremmest de pågældende medlemsstaters myndigheder (herunder domstolene), der skal kontrollere og overvåge denne gennemførelse. Det fremgår ikke af oplysningerne, om virksomhedernes arbejdstagere eller deres repræsentanter har indledt retslige og/eller administrative procedurer vedrørende håndhævelse af forpligtelserne i ovennævnte direktiver.

Kommissionen, som i øvrigt ikke har modtaget nogen klager vedrørende denne sag, råder ikke over oplysninger, der sætter den i stand til at afgøre, om der er tale om en overtrædelse af disse direktiver.

(1) EFT L 254 af 30.9.1994, s. 64.

(2) EFT L 225 af 12.8.1998, s. 16.

(3) EFT L 80 af 23.3.2002, s. 29.

(4) EFT L 225 af 12.8.1998.

(5) EFT L 254 af 30.9.1994.

(6) EFT L 80 af 23.3.2002.